
               Zalaerdőd Község Polgármestere
                 8344 Zalaerdőd, Petőfi u. 37. Tel./fax: 87/457-260

              dabronc@enternet.hu
Meghívó

Zalaerdőd Község Önkormányzat Polgármestere meghívja a 2013. december 30-án (hétfőn) 19.30 órakor megtartandó nyílt képviselő-testületi ülésre. 

Helye: Polgármesteri Hivatal Zalaerdőd, Petőfi u. 37.
Napirend:

1./ A szociális igazgatásról és a szociális ellátásokról szóló önkormányzati rendelet módosítása (szociális célú tűzifa és önkormányzati segély)

Előterjesztő: Pallér Edina jegyző

2./ Egyéb
Tisztelt Képviselő!

Az ülésre tisztelettel meghívom, a napirend fontossága miatt megjelenésére feltétlen számítok.

Zalaerdőd, 2013. december 20.



Tisztelettel:


Bódis József s.k.
 

polgármester




A kiadmány hiteléül:





Pallér Edina 

   



     jegyző
J e g y z ő k ö n y v:

Készült: Zalaerdőd Község Önkormányzat Képviselő-testületének 2013. december 30. napon a Polgármesteri Hivatalban megtartott nyílt képviselő-testületi ülésén.

Jelen vannak: Bódis József polgármester



Marácz István alpolgármester



Horváth Ferenc képviselő


Laczi Miklós képviselő



Molnár János képviselő

Pallér Edina jegyző

A lakosság köréből nem jelent meg senki.
A polgármester köszöntötte a megjelenteket, megállapította, hogy a képviselő-testület határozatképes, az ülést megnyitotta. 
A polgármester ismertette a napirendet.

Napirend:

1./ A szociális igazgatásról és a szociális ellátásokról szóló önkormányzati rendelet módosítása (szociális célú tűzifa és önkormányzati segély)

Előterjesztő: Pallér Edina jegyző

2./ Egyéb
A képviselő-testület a napirendet határozathozatal nélkül elfogadta.

1./ Napirend:
A szociális igazgatásról és a szociális ellátásokról szóló önkormányzati rendelet módosítása (szociális célú tűzifa és önkormányzati segély)

Előterjesztő: Pallér Edina jegyző

Bódis József polgármester: Szociális célú tűzifa igénylésére volt lehetőség idén is, 60 m3 szociális célú tűzifára adhattunk be igényt, azonban 38 m3-t ítéltek meg nekünk. 627.380 Ft vissza nem térítendő támogatást kaptunk erre. A tűzifát szociális rászorultsági alapon kell szét osztanunk, azonban ezt szabályoznunk is kell. Átadnám a szót a jegyzőnek.
Pallér Edina jegyző: A szociális rendeletet kell módosítani a szociális célú tűzifa szabályozása kapcsán. A támogatást szabályozó BM rendelet azt írja, hogy a szociális rászorultság szempontjainak meghatározásakor előnyben kell részesíteni az aktív korúak ellátására, időskorúak járadékára, adósságcsökkentési támogatásra, vagy lakásfenntartási támogatásra jogosultakat, valamint a halmozottan hátrányos helyzetű gyermeket nevelő családokat. Ahogy megpróbáltam körbejárni a szabályozás kéréseit, a Kormányhivatallal abban maradtunk, hogy a felsoroltak között a testület rangsorolhat, azonban ezek közül a jogosultak közül kizárni nem lehet senkit, és mivel több a jogosult, mint amennyi tűzifára kapott támogatást az önkormányzat, ezért célszerű rangsorolni. A jelenlegi rendeleti szabályozás szerint háztartásonként 1 m3 tűzifa kerül biztosításra a támogatott mennyiség erejéig. A rangsort pedig úgy kell érteni, hogy ha például az első helyen a lakásfenntartási támogatásban részesülőket szabályozza a testület, akkor ha a kérelmet benyújtják 40-en, abból 35-en részesülnek lakásfenntartási támogatásban, akkor ők 35-en kapnak 1-1 m3-t, és még 3 további kérelmező kaphat 1-1 m3-t a rangsorban következő szereplők közül, és a többi 2 fő nem tud kapni, hiszen ők vagy a rangsorban hátrébb vannak sorolva, vagy már az említett jogosultak között elfogy a tűzifa. Azt a szóhasználatot továbbra is javaslom bent hagyni a szabályozásban, hogy a támogatott mennyiség erejéig kerül csak biztosításra a tűzifa. Azt is mindenképpen fontos lenne szabályozni, hogy ez az ellátás adható, és nem pedig automatikusan jár a fenti jogosultaknak. Háztartásonként egyébként legfeljebb 5 m3 tűzifa biztosítható. A tűzifa szállításából származó költségek pedig az önkormányzatot terhelik.

Azt is szabályozhatjuk, hogy egy háznál csak egy jogosult kaphasson a tűzifából, volt már önkormányzat, ahol ezt szintén szabályoztuk.
Bódis József polgármester: A rangsor felállítására nem lesz szükség, és a lakcímes korlátozásra sem. Mivel a különböző ellátásokban részesülők között van átfedés, azt gondolom, hogy elég lesz a tűzifa. Továbbá a rendeletben azt se határozzuk meg, hogy egy kérelmező hány m3-t kapjon, hanem meglátjuk, hogy hány kérelem érkezik be egyáltalán, és köztük osztjuk szét a fát. 

Pallér Edina jegyző: Határidőt is lehetne megszabni a kérelmek beadására. A térségben a január 10-ét szabályozták az önkormányzatok.
Bódis József polgármester: A határidő nálunk is legyen január 10-e akkor.

Pallér Edina jegyző: A szociális rendelet módosítása kapcsán még az átmeneti segély és egyéb ellátások önkormányzati segéllyé alakítása maradt hátra, amelyet még az idei évben szabályozniuk kell az önkormányzatoknak. Nem is baj, hogy az utolsó pillanatra hagytuk, hogy módosítsuk az önkormányzat rendeletét, hiszen így legalább nem kell foglalkoznunk a szociális temetés szabályozásával, ugyanis a Parlament december 29-én, azaz tegnap kihirdetett törvénymódosításával elhalasztotta annak bevezetését egy évvel. 
Tehát egy korábbi törvénymódosítás értelmében 2014. január 1-jétől az átmeneti segély, a temetési segély és a rendkívüli gyermekvédelmi támogatás önálló ellátási formaként megszűnik, és önkormányzati segéllyé olvad össze, valamint egyéb támogatást nem szabályozhat, alkalmazhat az önkormányzat. Az önkormányzatoknak 2013. december 31-ig kell megalkotniuk az önkormányzati segély megállapításának, kifizetésének, folyósításának, valamint felhasználása ellenőrzésének szabályairól szóló rendeletüket.

Az önkormányzat szociális rendeletében szabályozott eddigi ellátásokat jövedelemhatárhoz kötve szintén önkormányzati segéllyé átalakítva szabályoztam. Célját tekintve önkormányzati segélyt még gyermek születésére különítettem el, valamint iskolakezdéshez.
További fontos tényező, hogy mivel a törvény most már azt is előírja, hogy az önkormányzati segély iránti kérelemről a kérelem beérkezését követő 15 napon belül kell dönteni, ezért mindenképpen azt javaslom, hogy a polgármester döntsön a jövőben átruházott hatáskörben a segélyekről. Hivatalunk nem tudja azt felvállalni, hogy 15 naponta testületi üléseket tartson 11 település szinten a segély kérelmek miatt, így is nagy az adminisztratív terhe a testületi üléseknek és azok jegyzőkönyvezésének, így ez már végképp kezelhetetlen lenne. Mind a 11 településen januártól a segélyek átruházásra kerülnek a polgármesterekre, így kerül a testületek elé terjesztve a szociális rendelet módosítása, ebben semmiképp nem szeretném, ha egy testület is másképp döntene.

Ha valaki egyébként megfellebbezné a polgármester átruházott hatáskörben hozott döntését, akkor azt a testület bírálja el.

Bódis József polgármester: Emeljük fel a segélyek összegét, a temetésre, valamint a gyermek születésére adott önkormányzati segélyt is emeljük fel 15.000 Ft-ra.

Pallér Edina jegyző: Még a törvénymódosítás értelmében változás, hogy a méltányossági közgyógyellátás megállapításával kapcsolatos feladat 2014. január 1-jétől jegyzői hatáskörből a települési önkormányzat képviselő-testületének hatáskörébe kerül át újra, de ezt is javaslom a polgármesterre átruházni. 

Bódis József polgármester: Szavazásra tenném fel a szociális rendelet módosítását az elhangzottak szerint, kérem, aki egyért, kézfeltartással szavazzon.
Zalaerdőd Község Önkormányzatának Képviselő-testülete egyhangúlag, 5 igen szavazattal a következő rendeletet alkotja:

11/2013. (XII.30.) önkormányzati rendelet

Zalaerdőd Község Önkormányzatának Képviselő-testülete megalkotja 11/2013.(XII.30.) önkormányzati rendeletét a szociális igazgatásról és szociális ellátásokról szóló 3/2009. (IV.28.) önkormányzati rendelete módosításáról.

/A rendelet a jegyzőkönyv mellékletét képezi./

2./ Napirend:
Egyéb
· Zalaerdőd 051/20 hrsz alatti ingatlanon meglévő építmény bővítése építési engedélyezési eljárásához közútkezelői hozzájárulás
Bódis József polgármester: Zalaerdőd 051/20 hrsz alatti ingatlanon meglévő építmény bővítése építési engedélyezési eljárásához közútkezelői hozzájárulás szükséges az önkormányzat részéről. Kérem, hozzuk meg határozatunkat.
Zalaerdőd Község Önkormányzatának Képviselő-testülete egyhangúlag, 5 igen szavazattal a következő határozatot hozta:

73/2013. (XII.30.) számú önkormányzati határozat:
Zalaerdőd Község Önkormányzatának Képviselő-testülete, mint a helyi közutak tekintetében a közút kezelője, Zalaerdőd 051/20 hrsz alatti ingatlanon meglévő építmény bővítése építési engedélyezési eljárásához a Zalaerdőd 97 hrsz és 109 hrsz önkormányzati tulajdonú közutak tekintetében a közútkezelői hozzájárulást megadja.

A határozat ellen a közléstől számított 15 napon belül, a Képviselő-testülethez benyújtandó fellebbezéssel lehet élni.

Indokolás:

Az építési engedélyezési eljárással érintett ingatlan a Zalaerdőd 97 hrsz és 109 hrsz önkormányzati tulajdonú közutak mellett, illetve közelében fekszik.

A határozatot Képviselő-testület a közúti közlekedésről szóló 1988. évi I. törvény 42/A.§ (1) bekezdés a) pontja, 46.§ (1) bekezdés a) pontja, valamint a közigazgatási hatósági eljárás és szolgáltatás általános szabályairól szóló 2004. évi CXL. törvény 71.§ (1) bekezdése, 72.§ (1) bekezdése, 98.§ (1) bekezdése, 99.§ (1) bekezdése, és 102.§ (1) bekezdése alapján adta ki. 

Felelős: Bódis József polgármester

· Zalaerdőd Közösségi tér fejlesztési munkálataira kivitelező kiválasztása 
Bódis József polgármester: Ez évben pályáztunk Közösségi tér fejlesztésére, amelynek megvalósítására ki kell választani a kivitelezőt. Három ajánlatunk van a kivitelezésre, a Gáz-Coop Kft. árajánlatát 6.409.915 Ft értékben adta meg. Javaslom, a Gáz-Coop Kft-t bízza meg az önkormányzat, mint az összességében legkedvezőbb ajánlatot tevőt. Aki egyetért javaslatommal, kérem, kézfeltartással jelezze. A szavazásnál én tartózkodom, mivel érintett vagyok a Gáz-Coop Kft. kapcsán.
Zalaerdőd Község Önkormányzatának Képviselő-testülete 4 igen szavazattal, 1 tartózkodással a következő határozatot hozta:

74/2013. (XII.30.) számú önkormányzati határozat:
Zalaerdőd Község Önkormányzatának Képviselő-testülete támogatási igényt nyújtott be Közösségi tér fejlesztésére Zalaerdődön, mely pályázat támogatást nyert, a Képviselő-testület a Közösségi tér fejlesztésére kivitelezőként a Gáz-Coop Kft.-t (8300 Tapolca Vasút u. 2-4.) választja ki.

A Képviselő-testület felhatalmazza az alpolgármestert a vállalkozói szerződés megkötésére.

Felelős: Marácz István alpolgármester
· Rendőrség éves beszámolója a község közbiztonsági helyzetéről
Pallér Edina jegyző: A Rendőrségről szóló 1994. évi XXXIV. törvény 8§ (4) bekezdésében foglaltak szerint munkájáról a rendőrség évente beszámol a képviselő-testületek felé. Mivel októberig még nem küldték meg éves beszámolójukat, ezért levélben megkerestem a rendőrkapitányságot, hogy a novemberi ülésekre készítsék el azokat, azonban sajnos csak a novemberi ülések megtartását követően érkeztek be az anyagok, így most tudjuk csak tárgyalni ezeket.
Ismertetném a Tapolcai Rendőrkapitányság Sümegi Rendőrőrs Rendészeti Alosztályának 2013. évről szóló beszámolóját a község közbiztonsági helyzetéről, a közbiztonság érdekében tett intézkedésekről és az azzal kapcsolatos feladatokról.
/Az előterjesztés ismertetése./
Bódis József polgármester: Köszönöm. Kérem, aki a beszámolóban foglaltakkal egyetért, kézfeltartással szavazzon.

Zalaerdőd Község Önkormányzatának Képviselő-testülete egyhangúlag, 5 igen szavazattal a következő határozatot hozta:

75/2013. (XII.30.) számú önkormányzati határozat:
Zalaerdőd Község Önkormányzatának Képviselő-testülete a Tapolcai Rendőrkapitányság Sümegi Rendőrőrs Rendészeti Alosztályának 2013. évi beszámolóját Zalaerdőd község közbiztonsági helyzetéről, a közbiztonság érdekében tett intézkedésekről, és az azzal kapcsolatos feladatokról a mellékelt előterjesztés szerint elfogadja.

/Az előterjesztés a jegyzőkönyv mellékletét képezi. /

· Az önkormányzat képviselő-testületének 2014. évi munkaterve
Pallér Edina jegyző: Elkészítettem az önkormányzat képviselő-testületének 2014. évi munkatervét. A képviselő-testület munkaterve arról szól, hogy a testület mikor ülésezik, és milyen napirendeket tárgyal az év során. A képviselő-testületének minimum hatszor kell üléseznie az évben, ezt törvény írja elő. Vannak kötelező napirendek, amiket tárgyalni kell, többnyire ezeket szerepeltettem. 
/Az előterjesztés ismertetése./
Bódis József polgármester: Köszönöm. Kérem, aki az előterjesztettekkel egyetért, kézfeltartással szavazzon.

Zalaerdőd Község Önkormányzatának Képviselő-testülete egyhangúlag, 5 igen szavazattal a következő határozatot hozta:

76/2013. (XII.30.) számú önkormányzati határozat:
Zalaerdőd Község Önkormányzatának Képviselő-testülete az önkormányzat képviselő-testületének 2014. évi munkatervét a melléklet előterjesztés szerint elfogadja.
Felelős: Bódis József polgármester

/Az előterjesztés a jegyzőkönyv mellékletét képezi. /

· Társulásokról szóló beszámoló
Pallér Edina jegyző: 2013. január 1-ig a társulási törvény úgy rendelkezett, hogy a polgármester a megállapodásban meghatározottak szerint, de legalább évente egyszer beszámol a képviselő-testületének a társulás tevékenységéről, pénzügyi helyzetéről, a társulási cél megvalósulásáról.

2013. január 1-ig a többcélú kistérségi társulásokról szóló törvény úgy rendelkezett, hogy a társulási tanács tagjai évente legalább két alkalommal beszámolnak képviselő-testületeiknek a társulási tanácsban végzett tevékenységükről.

Azonban mindkét törvény hatályát vesztette 2013. január 1. napjától, az új önkormányzati törvény pedig úgy rendelkezik, hogy a társulási megállapodás tartalmazza a társulás működéséről évente legalább egy alkalommal történő beszámolás kötelezettségét. Ugyanakkor a társulási megállapodások felülvizsgálatára az új önkormányzati törvénynek megfelelően a társulás önkormányzatainak 2013. június 30. napjáig volt lehetősége és egyben kötelessége, tehát arra is, hogy ezen beszámolási kötelezettséget szabályozza.
Az önkormányzat több társulásban vett, illetve vesz részt. Az általános iskolai fenntartására létrejött társulások 2012. év végével a törvény szabályozásából kiindulva, valamint fenntartói megállapodással megszűntek, hiszen az általános iskolák működtetését átvette az állam. 
Az óvodák közös működtetésére volt, illetve van még társulása Dabronc, Gógánfa, Hetyefő, Rigács, Ukk, Zalaerdőd, és Zalameggyes községek önkormányzatainak, mely a törvény által előírtan felülvizsgálatra került az évben. A fenntartó önkormányzatok képviselő-testületei a 2013. június 12. napján megtartott nyílt együttes képviselő-testületi ülésükön egybehangzóan úgy határoztak, hogy a Közös Fenntartású Napköziotthonos Óvoda Gógánfa – Zalaerdőd - Ukk köznevelési intézményt 2013. július 1. napjától jogi személyiséggel rendelkező társulás tartja fenn. A jogi személyiségű társulás neve Gógánfai Óvodafenntartó Társulás, az óvoda új neve pedig Gógánfai Tündérkert Óvoda lett. A köznevelési intézmény irányító, és fenntartó szervének, a társulás döntéshozó szervének neve Gógánfai Óvodafenntartó Társulás Társulási Tanácsa. A társult önkormányzatok képviselő-testületei a határozataikkal elfogadott Társulási megállapodás szerint a Társulási Tanácsba a társult önkormányzatok polgármestereit delegálták. A felülvizsgált társulási megállapodás 14. pontjában a társulás működéséről évente legalább egy alkalommal történő beszámolás kötelezettségéről úgy ír, hogy „A Társulás és az intézmény éves munkájáról a Társulási Tanács Elnöke és az intézmény vezetője évente egy alkalommal június 30-ig a Társulási Tanácsnak beszámol.” A társulásban résztvevő önkormányzatoknak történő külön beszámolási kötelezettséget nem írtunk elő, minden polgármester és testülete úgy is maga eldönti, hogy és mennyire kíván tájékoztatni és tájékozódni, nem kívántuk ezt formalizálni, kötöttségek nélkül is működik ez mindenhol a testületek igényeihez igazodva.
A Szociális Intézményi Társulás, amelynek keretében tartották fenn az önkormányzatok a Napfény Szociális Segítő Központot, a törvény által előírt felülvizsgálattal megszűnt 2013. június 30. napjával, Sümeg kezdeményezte a társulás megszüntetését. Azóta, 2013. július 1-től szerződés keretében látjuk el a szociális és gyermekvédelmi feladatokat a Sümeg város által fenntartott Napfény Szociális Segítő Központtal.
A Sümegi Kistérségi Többcélú Társulás a felülvizsgálat során megmaradt, az önkormányzat is tagja, továbbra is. Most már egyébként nincs külön kategóriaként a kistérségi többcélú társulás, az új önkormányzati törvény már csak egyféle társulási formát ismer el, azonban nevében megtarthatta ezt az elnevezést az SKTCT is. Annyiban alakult át, hogy a társulás munkaszervezete megszűnt, feladatait Sümeg város hivatala látja el, a belső ellenőrzés feladatát önkormányzataink már nem a társulás szervezésében láttatják el, hanem Hivatalunkon keresztül, Hivatalunk kötött megbízási szerződést egy külső szakemberrel. A felülvizsgálat során módosított társulási megállapodás I. fejezetének 11. pontjában úgy fogalmaz a társulás működéséről évente történő beszámolási kötelezettségről, hogy: 
„A Társulás tagönkormányzatai a polgármester útján legalább évente egy alkalommal tájékoztatást kapnak a Társulás tevékenységéről, pénzügyi helyzetéről, a társulási cél megvalósulásáról.” A módosítással csak annyi változott, hogy nem évente két alkalommal, hanem évente egy alkalommal kapnak tájékoztatást az önkormányzatok. Igaz, hogy a szabályozás azt írja, hogy a polgármester útján történik a tájékoztatás, azonban én továbbra is azt vallom, hogy a polgármester csak a saját elmondásából nem tudja megfelelően tájékoztatni az önkormányzatot a társulás tevékenységről és főleg a pénzügyi helyzetéről, ehhez egy írásos, a társulás részéről összeállított beszámolóra lenne szükség, azonban ezt nem kapják meg a társulástól a polgármesterek.
Az önkormányzat még két társulásnak tagja, a szennyvízberuházással kapcsolatos társulásnak, a Sümegi Regionális Szennyvíztársulásnak, illetve a szilárdhulladék-kezeléssel kapcsolatos társulásnak, az Észak-Balatoni Térség Regionális Települési Szilárdhulladék-kezelési Önkormányzati Társulásnak.
A Sümegi Regionális Szennyvíztársulás is felülvizsgálatra került 2013-ban, természetesen továbbra is megmaradt, hiszen a beruházás még nem zárult le, csupán a társulási megállapodása módosult. A módosítással azonban nem változott a társulás működéséről évente történő beszámolási kötelezettség szabályozása. A társulási megállapodás 8.7. pontjának i) alpontjában azt írja, hogy a „Társulási Tanács elnöke a Társulás ügyeinek vitele keretében évente legalább egy alkalommal jelentést készít a Társulási Tanács részére a Társulás működéséről, feladatainak ellátásáról, a társulási cél megvalósulásáról”. A társulási megállapodás 8.14. pontjának e) alpontjában pedig azt írja a Társulás ellenőrzési rendje, felügyelete keretében, hogy a „Tagok által választott képviselő évente legalább egyszer a képviselő-testületének beszámol a Társulás tevékenységéről, pénzügyi helyzetéről, a társulási cél megvalósulásáról. A Társulási Tanács tagjai képviselő-testületeiknek beszámolnak a Társulási Tanácsban végzett tevékenységükről.” Azt gondolom, hogy ennél is egyértelmű kell, hogy legyen ugyanaz, amit az előbbi társulásnál mondtam, azaz, hogy egy írásos, a társulás részéről összeállított beszámolóra lenne szükség, hogy a polgármester megfelelően tájékoztatni tudja az önkormányzatot, azonban ezt ennél a társulásnál sem kapja meg a polgármester Sümegtől. 
Az Észak-Balatoni Térség Regionális Települési Szilárdhulladék-kezelési Önkormányzati Társulás is felülvizsgálatra került 2013-ban, a társulási megállapodása módosult. A módosítással azonban ennél a társulásnál sem változott a társulás működéséről évente történő beszámolási kötelezettség szabályozása. A társulási megállapodás VII/1. pontjában írja, hogy a Társulási Tanács tagjai a térségi képviselők, a térségi képviselőn Ajka, Balatonfüred, Pápa, Tapolca és Veszprém, települési önkormányzatok polgármesterét kell érteni. A társulási megállapodás VII/1.2. pontjában azt írja, hogy a „Társulási Tanács tagjai képviselő-testületüknek szükség szerint, de legalább évente egyszer beszámolnak a Társulás működéséről, szakmai tevékenységéről”. A társulási megállapodás VII/1.3. pontja i) alpontjában azt írja, hogy a „Társulási Tanács elnöke a Társulás ügyeinek vitele keretében évente legalább egy alkalommal jelentést készít a Társulási Tanács részére a Társulás működéséről, feladatainak ellátásáról, megvalósulásáról”. Tehát a társulási megállapodás szerint a többi tagönkormányzatnak nem is ír elő beszámolási kötelezettséget. A társulás ennek ellenére készített külön beszámolót, amit meg is küldött az önkormányzatoknak, ez külön kerül ismertetésre.
Megkérdezem polgármester urat, hogy van e kiegészíteni valója a társulásokról szóló beszámolóhoz.
Bódis József polgármester: Köszönöm. Nincs kiegészíteni valóm. Kérem, aki egyetért a beszámolóban elmondottakkal, kézfeltartással szavazzon.

Zalaerdőd Község Önkormányzatának Képviselő-testülete egyhangúlag, 5 igen szavazattal a következő határozatot hozta:

77/2013. (XII.30.) számú önkormányzati határozat:
Zalaerdőd Község Önkormányzatának Képviselő-testülete az önkormányzati társulásokról szóló beszámolót elfogadja.
Felelős: Bódis József polgármester

· Az Észak-Balatoni Térség Regionális Települési Szilárdhulladék-kezelési Önkormányzati Társulás 2013. évi tevékenységéről szóló beszámoló
Pallér Edina jegyző: Megküldte az Észak-Balatoni Térség Regionális Települési Szilárdhulladék-kezelési Önkormányzati Társulás 2013. évi tevékenységéről szóló beszámolóját. A Társulás tevékenységét négy projekt köré lehet csoportosítani: az Észak-Balatoni Térség Regionális Települési Szilárdhulladék-kezelési rendszer megvalósítása ISPA projekt zárása, helyreállítás; Az Észak-Balatoni Regionális Települési Szilárdhulladék-kezelési Rendszer továbbfejlesztése KEOP projekt; Az Észak-Balatoni Térség Települési Szilárdhulladék-kezelési Rendszer működési területén lévő 33 db települési szilárdhulladék-lerakó rekultivációjának megvalósítása II. forduló (kivitelezés) KEOP projekt; valamint a novemberi ülésen tárgyalt Észak-balatoni Hulladékgazdálkodási Rendszer fejlesztése eszközbeszerzésekkel KEOP projekt.

A Társulás arról tájékoztat beszámolójában, hogy a megsérült hulladéklerakó helyreállítása megtörtént, 2013. május 30-án a technológia műszaki átadás-átvétele megtörtént, a Környezetvédelmi Felügyelőség az engedélyt május 31-én kiadta, a létesítmény üzemeltetése június 1-től folyik. A rekultivációs projekt a települést nem érinti. A novemberi ülés keretében tárgyaltunk a Társulás egy eszközbeszerzéses KEOP pályázatáról, melynek keretében testületi határozatot kért az önkormányzatoktól, azonban önkormányzataink a határozat tartalmát aggályosnak tartották, így egyenlőre ezt nem hozták meg. A beszámoló írja, hogy ezt a határozatot a társulás 158 önkormányzatából 120 település megküldte. Ebben a kérdésben előrelépés nincs, én továbbra sem tudom javasolni a testületeknek a határozat meghozatalát, de kérdezem a testületet, hogy a tárgyban meghozza e határozatát.
Bódis József polgármester: Ahogy jegyzőnő mondja, ebben nem történt előrelépés, a térségben mi egy álláspontot képviselünk, egységesen abban maradtunk, hogy továbbra sem hozunk határozatot a tárgyban, legalábbis egyenlőre. 
Pallér Edina jegyző: Említi a beszámoló a rezsicsökkentés hatását is, írja, hogy mivel az Észak-Balatoni Regionális Hulladékgazdálkodási Rendszer az új szakmai, műszaki tartalommal 2012. július 1. napjával kezdte meg működését, és a rendszerhez kapcsolt közszolgáltatási díj ekkortól került bevezetésre, ezért a rezsicsökkentés 2012. április 14-i viszonyítása azt eredményezi, hogy a 10 %-os rezsicsökkentés hatása a társulás területén lényegesen magasabb, átlagosan mintegy 35%, aminek következtében az üzemeltetés költségeinek forrásai a lakossági díjból teljes körűen nem biztosítottak.

A beszámoló ír továbbá a közszolgáltatók új hulladékgazdálkodási törvény rendelkezéseinek való megfeleléséről is. Írja, hogy a hulladékgazdálkodási közszolgáltatási engedéllyel a Remondis Tapolca kivételével a szolgáltatók teljes körűen rendelkeznek, az OHÜ által kiállított minősítő okiratok megszerzése folyamatban van, várhatóan határidőre megtörténik. Hulladékgazdálkodási közszolgáltatást 2014. január 1-jétől csak nonprofit gazdasági társaság végezhet. A közszolgáltatási engedéllyel rendelkező konzorciumi tagok nonprofit gazdasági társasággá alakítása szintén folyamatban van.  A Remondis Tapolca tulajdonosi szerkezete nem felelt meg az új hulladékgazdálkodási törvény előírásainak, ezért hulladékgazdálkodási közszolgáltatási engedélyt az illetékes hatóságtól nem kaphatott, ezért a Társulási Tanács a Remondis Tapolca Kft.-vel – mint konzorciumi taggal – a közszolgáltatási szerződést a gyűjtés-szállításra vonatkozóan, 2013. július 30. napjával – 6 hónapos törvényi felmondási idővel – felmondta. Előreláthatólag a Remondis Tapolca a Remondis Magyarország Holding Kft. részeként a Magyar Nemzeti Vagyonkezelő Zrt. részére értékesítésre kerül, ezzel a Remondis Tapolca tulajdonosi szerkezete megfelelne az új hulladékgazdálkodási törvény előírásainak. 
/Az előterjesztés ismertetése./
Bódis József polgármester: Köszönjük. Javaslom, fogadjuk el a beszámolót.
Zalaerdőd Község Önkormányzatának Képviselő-testülete egyhangúlag, 5 igen szavazattal a következő határozatot hozta:

78/2013. (XII.30.) számú önkormányzati határozat:
Zalaerdőd Község Önkormányzatának Képviselő-testülete az Észak-Balatoni Térség Regionális Települési Szilárdhulladék-kezelési Önkormányzati Társulás 2013. évi tevékenységéről szóló beszámolóját a mellékelt előterjesztés szerint elfogadja.
/Az előterjesztés a jegyzőkönyv mellékletét képezi./
· A lakóhely környezeti állapotának alakulásáról szóló tájékoztató
Pallér Edina jegyző: A lakosságot legalább évente egyszer tájékoztatni kell a lakóhely környezeti állapotának alakulásáról. E témában két jelentősebb területet emelnék ki, a szennyvízelvezetést és a szilárdhulladék-kezelést.
A közműves szennyvízelvezetés egy a térség önkormányzataival és Sümeg városával közösen megvalósításra kerülő beruházás keretében hamarosan megoldott lesz. Sümeg, Dabronc, Gógánfa, Hetyefő, Ukk, Zalaerdőd, és Zalagyömörő önkormányzatok társulást hoztak létre a beruházás lebonyolítására, mely beruházás többségében uniós támogatásból, valamint BM önerő támogatásból valósul meg. A beruházás jelenlegi állásának ismertetésére majd felkérem a polgármester urat.
A szilárdhulladék-kezeléssel kapcsolatban a községben képződő szilárdhulladék gyűjtését és elszállítását a 2013. évben is a Remondis Tapolca Kft. közszolgáltató végezte. Az új hulladékgazdálkodási törvény a közszolgáltatókra 2014. január 1. napjától új előírásokat tartalmaz, amely a közszolgáltatási engedély mellett az OHÜ által kiállított minősítő okiratok megszerzése, valamint a nonprofit gazdasági társasági forma. A Remondis Tapolca Kft. tulajdonosi szerkezete nem felelt meg az új hulladékgazdálkodási törvény előírásainak, ezért hulladékgazdálkodási közszolgáltatási engedélyt az illetékes hatóságtól nem kaphatott, ezért a Társulási Tanács a Remondis Tapolca Kft.-vel – mint konzorciumi taggal – a közszolgáltatási szerződést a gyűjtés-szállításra vonatkozóan, 2013. július 30. napjával – 6 hónapos törvényi felmondási idővel – felmondta. Előreláthatólag a Remondis Tapolca Kft. a Remondis Magyarország Holding Kft. részeként a Magyar Nemzeti Vagyonkezelő Zrt. részére értékesítésre kerül, ezzel a Remondis Tapolca tulajdonosi szerkezete megfelelne az új hulladékgazdálkodási törvény előírásainak. Amikor a Remondis Tapolca rendelkezik a közszolgáltatási engedéllyel, megszűnik a felmondási ok, és elindítható a minősítő okirat beszerzése is. A szilárdhulladék-kezeléssel kapcsolatban a testület még év elején módosította helyi rendeletét, amely során a díj önkormányzati megállapítását helyezte hatályon kívül a törvényi előírásoknak megfelelően. A rendeletet a kormányhivatal bekérte törvényességi felülvizsgálatra. A szilárdhulladék-gazdálkodás feladatát szervező társulás külön beszámolót készített éves tevékenységéről, amit az előbb tárgyalt és fogadott el a testület, így ezt itt most külön nem ismertetném újra.

Megkérdezem polgármester urat, hogy van e kiegészítenivalója a lakóhely környezeti állapotának alakulásáról szóló tájékoztató keretében? Illetve megkérem polgármester urat, hogy ismertesse a szennyvízelvezetés beruházás jelenlegi állását.
Bódis József polgármester: A szennyvízberuházással kapcsolatban elmondhatom, hogy a csatornahálózat műszaki átadása megtörtént decemberben, a féléves próbaüzem elindult. 2014. júniusáig aki ráköt, annak nem kell még díjat fizetnie a szolgáltatásért, valamint eddig az időpontig a Bakonykarszt Zrt. nem kér külön díjat a csatlakozás átvételekor. Egy éven belül mindenkinek rá kell kötnie a rendszerre. Sümegen a szennyvíztelep bővítése még nem fejeződött be, de ez a mi csatornahálózatunk működését nem befolyásolja. Ezt a kiegészítést szerettem volna tenni a tájékoztatóhoz. Javaslom, hozzuk meg határozatunkat a tájékoztatót elfogadásáról.
Zalaerdőd Község Önkormányzatának Képviselő-testülete egyhangúlag, 5 igen szavazattal a következő határozatot hozta:

79/2013. (XII.30.) számú önkormányzati határozat:
Zalaerdőd Község Önkormányzatának Képviselő-testülete a lakóhely környezeti állapotának alakulásáról szóló tájékoztatót elfogadja.
Bódis József polgármester: Megköszönöm mindenkinek a részvételt, az ülést ezennel berekesztem. 
A polgármester a nyílt ülést berekesztette.

k.m.f.

